Belgijos vienuolynų alus

Vienuolynų alus (, ) – tai Belgijoje paplitusi viršutinės fermentacijos alaus rūšis. Vienuolynų alūs šitaip vadinami todėl, kad istoriškai jie buvo gaminami vienuolynuose (abatijose) ir vadinami tos abatijos vardu. Šiuo metu daugelis vienuolynų alų gaminami pramoniniu būdu.

1919 m. Belgijoje uždrausta baruose pardavinėti stipriuosius alkoholinius gėrimus (Vandevelde įstatymas; galiojo iki 1983 m.), dėl to Belgijoje išliko daug stipraus alaus rūšių, ir buvo sukurta naujų.

Trappist 
Alus, gaminamas iki šiol veikiančiuose cistersų vienuolynuose, vadinamas Trapistų alumi. Visas šio alaus gamybos procesas vyksta vienuolyne, arba prižiūrimas vienuolių. Iš viso yra 7 vienuolynai, kurių alui pripažįstamas „trapistų" pavadinimas (6 Belgijoje, 1 Nyderlanduose): Achel, Chimay, La Trappe (Nyderlandai), Orval, Rochefort, Westmalle ir Westvleteren.

Šis alus žymimas savitu užrašu Trappist (bendresnis įvardijimas "vienuolyno alus' nevartojamas).

Vienuolynų alus 
Vienuolynų alūs, kurie neturi Trappist statuso, anksčiau buvo gaminami vienuolynuose, o dabar yra gaminami komercinių alaus gamintojų (paprastai jokių tiesioginių sąsajų su vienuoliais nebėra). Nuo 1999 m. vienuolynų alaus rūšys, gaminamos pagal autentiškus vienuolynų receptus, gali būti žymimos specialiu ženklu Pripažintas belgiškas vienuolyno alus (olandiškai Erkend Belgisch Abdijbier, prancūziškai Bière Belge d'Abbaye Reconnue).

Žymesni vienuolynų alaus pavadinimai:
 Affligem (Benediktinų)
 Abbaye d'Aulne
 Corsendonk (Augustinų)
 Dendermonde (Benediktinų)
 Ename
 Floreffe (Norbertinų)
 Florival (prekybos tinklo „Delhaize" sukurta vienuolynų alaus rūšis)
 Grimbergen (Norbertinų)
 Kapittel
 Leffe (Norbertinų)
 Maredsous (Benediktinų)
 Postel (Norbertinų)
 Saint-Feuillien
 Sint Bernardus (cistersų; neturi oficialaus „trapistų" alaus statuso)
 Steenbrugge
 Tongerlo
 Tripel Karmeliet (karmelitų)
 Val-Dieu
 Watou.

Rūšys 
Tiek Trappist, tiek ir vienuolynų alūs faktiškai nėra konkretus alaus tipas. Kiekviename vienuolyne (arba kiekvienu pavadinimu) gaminama keletas alaus rūšių (dažniausiai 3 rūšys). Kai kurios belgiško alaus rūšys atsirado vienuolynuose ir vėliau paplito ir tarp kitų gamintojų:
 Dubbel arba Double (dvigubas) – Westmalle vienuolyne 1856 m. atsiradęs rudos spalvos 6 %-8 % stiprumo alus. Jis pavadintas „dvigubu", kadangi buvo stipresnis nei įprastas vienuolių maistui vartojamas alus, ir buvo skirtas daugiausia pardavimui už vienuolyno ribų. Šiuo metu dauguma Belgijos alaus daryklų rudą stiprų alų vadina „Dubbel". Dubbel alus yra gan saldaus (vaisių arba karamelės) skonio, jame aiškus salyklo prieskonis, mažai apynių. Dubbel alus galutinai subręsta butelyje.
 Trippel arba Triple (trigubas) – Westmalle vienuolyne 1934 m. atsiradęs gintarinės spalvos labai stiprus (7,5 %-9,5 %) alus. „Trigubu" pavadintas, nes tai buvo trečioji ir pati stipriausia vienuolyno gaminta alaus rūšis. Ilgainiui daugelis gamintojų labai stiprų gintarinės spalvos alų ėmė vadinti "Trippel". Kai kurių vienuolynų gaminamas Trippel yra tamsus, o ne šviesus.

Nuorodos 
BeerAdvocate  (populiariausių visame pasaulyje alaus rūšių portalas)

Belgijos alus

en:Beer in Belgium#Abbey beers